Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom

Sp. zn. : 2 Pv 578/12/6613	Žiar nad Hronom, 10.2.2014
EEČ : 2-52-30-2014

U Z N E S E N I E

Trestná vec:	obvinený XXXXX  
Prečin:	Nedovolené ozbrojovanie a obchodovanie so zbraňami podľa § 294 odsek 1 Trestného zákona.

Rozhodol: 	prokurátor Okresnej prokuratúry Žiar nad Hronom
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Žiar nad Hronom zo dňa 7.1.2013, spisová značka 2 Pv 578/12/6613, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Asi v roku 1992 si zadovážil a prechovával do 23. 10. 2012 v rodinnom dome na Ulici Slobody XXXXX v Žarnovici 75 ks malokalibrových nábojov s okrajovým zápalom, pravdepodobne sovietskej výroby, kalibru 22 Long Rifle, hoci nie je držiteľom zbrojného preukazu, pričom podľa zákona č. 190/2003 Z. z. o strelných zbraniach a strelive, v znení neskorších predpisov, takéto strelivo môže do vlastníctva nadobudnúť len držiteľ zbrojného preukazu.

Uznesením prokurátora Okresnej prokuratúry Žiar nad Hronom zo dňa 7.1.2013, spisová značka 2 Pv 578/12/6613, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
	Uznesením prokurátora Okresnej prokuratúry v Žiari nad Hronom pod sp. zn. 2 Pv 578/12 zo dňa 07. 01. 2013, právoplatného 15. 01. 2013, bolo proti obv. XXXXX trestné stíhanie za prečin nedovoleného ozbrojovania a obchodovania so zbraňami podľa § 294 odsek 1 Trestného zákona podmienečne zastavené podľa § 216 ods. 1 Tr. por. Zároveň mu bola určená skúšobná doba v trvaní 12 mesiacov.

	Po uplynutí určenej skúšobnej doby boli na obvineného vyžiadané správy, z ktorých vyplýva, že počas tejto doby viedol riadny život, nedopustil sa žiadneho protiprávneho konania, teda vyhovel uloženým podmienkam s tým, že rozhodnutie Okresného úradu v Žiari nad Hronom sp. zn. 2013/957, kedy mu bolo uložené za priestupok proti občianskemu spolunažívaniu podľa § 49 ods. 1 písm. d) zákona č. 372/1990 Zb. o priestupkoch v znení neskorších predpisov pokarhanie, neberiem do úvahy. 

	Preto som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť do troch dní odo dňa oznámenia prostredníctvom tunajšej prokuratúry Krajskej prokuratúre Banská Bystrica.
Sťažnosť má odkladný účinok.

JUDr. Vladimír Smutka
prokurátor